Paco Rabanne Kiovassa vuonna 2006.
**Francisco Rabaneda y Cuervo** (tunnettu nimellä **Paco Rabanne** [’pako ra’βan]); (18. helmikuuta 1934 Pasaia (joittenkin lähteitten mukaan San Sebastián), Giputzkoa, Espanja – 3. helmikuuta 2023 Ploudalmézeau, Finistère, Ranska), oli baskilais-ranskalainen muotisuunnittelija, joka tuli 1960-luvulla tunnetuksi hätkähdyttävistä valmisvaatekokoelmistaan ja hajuvesistään. Hänen nimellään markkinoidaan yhä vaatekokoelmia, kenkiä ja laukkuja sekä hajusteita ja ihonhoitotuotteita.

Suku ja koulutus
----------------

Rabaneda y Cuervo syntyi Espanjan Baskimaassa vuonna 1934. Kenraali Francon hallitus teloitti hänen tasavaltalaisia kannattaneen eversti-isänsä Francisco Rabaneda Postigon Espanjan sisällissodan aikana, ja viisivuotias poika kolmen sisaruksensa kanssa muutti Balenciagan päämallimestarina (joittenkin lähteitten mukaan pääompelijattarena, *Première Main*) toimineen äitinsä María Luisa Cuervo Fernándezin kanssa Ranskaan vuonna 1939, jonne Cristobál Balenciaga siirsi muotitalonsa.

Francisco (lempinimeltään Paco) kouluttautui vuosina 1951–1963 arkkitehdiksi École national superièure des Beaux-Artissa. Hän ansaitsi samalla rahaa ja tuli tunnetuksi muotialalla aluksi nappien, laukkujen, asusteiden ja kirjontojen suunnittelijana, joka teki yhteistyötä Christian Diorin, Givenchyn, Nina Riccin, Elsa Schiaparellin ja Balenciagan kanssa sekä suunnitteli myös kenkiä Charles Jourdanille. Useimmat muotitalot eivät olleet kuitenkaan kelpuuttaneet hänen suunnitelmiaan, hän muisteli haastattelussaan vuonna 2017.

Hän työskenteli lähes 10 vuotta myös teräsbetoniarkkitehtuuria suunnitelleen Auguste Perret'n toimistolle.

Muotitalo
---------

Vuonna 1966/1967 Rabaneda y Cuervo perusti oman muotitalon nimellä *Paco Rabanne.* Se tuli tunnetuksi erikoisten materiaalien, kuten muovin, paperin ja metallin runsaasta käytöstä. Ensimmäinen mallisto, jota kutsuttiin manifestiksi (*Manifesto:* *"12 Unwearable Dresses in Contemporary Materials"* - *Manifesti: 12 käyttökelvotonta asua moderneista materiaaleista*) ja jonka materiaaleina olivat lämpömuokattu muovi ja taottu metalli, esiteltiin Palais de Tokyossa Pariisissa vuonna 1966. Hän käytti ensimmäisenä muotisuunnittelijana näytöksessä musiikkia ja tummaihoisia malleja. Näytöksen jälkeen Rabanne julisti järkyttyneelle ranskalaiselle lehdistölle: "Ketä kiinnostaa, jos kukaan ei voi käyttää asujani. Ne ovat julistuksia."

Hän käytti asuissa myös kudottua turkista, yhteen liitettyjä nappeja, silmukoitua nahkaa ja taotusta alumiinista tehtyä neulosta. Paco Rabannen futuristinen tyyli sai maailmanlaajuista huomiota hänen elokuvaan *Barbarella* (1968) Jane Fondalle tekemästään puvustuksesta. Hän suunnitteli yhdessä Julie Harrisin kanssa asuja James Bond filmiin Casino Royale vuonna 1966.

Hänen muusiaan olivat Françoise Hardy, Brigitte Bardot, Jane Birkin, Jeanne Moreau ja Audrey Hepburn, joka käytti metallipaljettipukua Stanley Donenin menestyselokuvassa *Peukalokyydillä vihille* vuonna 1967. Kuuluisa taidekerääjä Peggy Gugggenheim oli hänen ensimmäisiä asiakkaitaan.

Paco Rabannen parfyymituotanto sai alkunsa vuonna 1968 yhteistyössä katalonialaisen hajuvesi- ja muotimerkki Puigin kanssa. Ensimmäinen naisten tuoksu oli nimeltään *Calendre* (1969) ja miesten tuoksu *Pour homme* (1973). Vuonna 1979 lanseerattiin tuoksu *Mētal*, *La Nuit* (1985), *XS* (1993), *Paco* (1996), *Ultraviolet* (1999), *Black XS* (2005), *Black XS pour Elle* (2007) ja vuonna 2008 lanseerattu *1 Million*, joka palkittiin parhaana miestentuoksuna sekä pakkauksensa ja mainoskampanjansa ansioista vuonna 2009 sekä *Lady Million* tulivat kuuluisiksi. Vuonna 1976 Paco Rabanne rakensi oman hajuvesitehtaan Ranskan Chartresiin. Hän oli ensimmäisiä, joiden hajuvesiä myytiin verkossa jo 1990-luvun puolivälissä.

Hän oli läheinen ystävä maanmiehensä Salvador Dalín kanssa, jonka edustama dadaismi ja surrealismi vaikuttivat häneen suuresti. Dalí kehuskeli ettei Espanjassa ollut muita neroja kuin hän itse ja Paco Rabanne. Coco Chanel letkautti: "Rabanne ei ole muotisuunnittelija vaan metalliseppä". Hänen metallilenkeistä valmistettuja asujaan on verrattu keskiaikaisiin rengashaarniskoihin. Rabannen suunnittelemia asuja talletettiin vuonna 1968 Museum of Modern Artin eli MOMAn kokoelmiin New Yorkissa.

Hän on sanonut: 

> "Kiellän ketään suunnittelemasta hattua, takkia tai mekkoa, jota ei ole ennen tehty ... Ainoa uusi alue muodissa on uusien materiaalien löytäminen."
> 
> 

  

Paco Rabanne on palkittu muotisuunnittelustaan useita kertoja. Vuonna 1967 hän sai André Courrèges palkinnon. Vuonna 1977 hän sai *Aiguille d'Or* (Kultainen neula) palkinnon. Vuonna 1990 hän sai muotialan arvostetuimman *Dé d'Or* (Kultainen sormustin) palkinnon parhaasta vuoden 1990 kevät-kesä Haute couture kokoelmasta, joka jaettiin ensimmäisillä Kansainvälisillä muotifestivaaleilla (1st International Festival of Fashion) Pariisissa.

1990-luvulla Rabanne siirtyi käyttämään metallin sijaan pehmeämpiä materiaaleja kuten sofrina ja amaretta tekonahkaa.

Viimeiset vuodet
----------------

Paco Rabanne lopetti muotisuunnittelun vuonna 1999 ja kaiken suunnittelutyön lopullisesti vuonna 2009. Hän kiinnostui erilaisista esoteerisistä filosofioista, kuten sielunvaelluksesta ja numerologiasta. Hän aiheutti kohua väittämällä olevansa 75 000 - 78 000 vuotta vanha, murhanneensa Tutankhamonin, olleensa prostituoitu Ludvig XV:n aikana, tavanneensa Jeesuksen/Jumalan/Neitsyt Marian kolme kertaa sekä kohdanneensa ulkoavaruuden olioita ja oli vakuuttunut siitä että avaruusasema Mir tulee syöksymään maahan ja tuhoamaan Pariisin. Hän lahjoitti pois suuren osan omaisuudestaan. Hän kuoli 88-vuotiaana haimasyöpään kotonaan Portsallissa, Koillis-Bretagnessa.

Galleria
--------

* Alumiinilevyistä tehty tunika, Paco Rabanne 1967.Alumiinilevyistä tehty tunika, Paco Rabanne 1967.
* Muovi- ja metallipaljeteista tehty uimapuku, Paco Rabanne 1967.Muovi- ja metallipaljeteista tehty uimapuku, Paco Rabanne 1967.
* Alumiinilevyistä ja nahasta tehty jakku, Paco Rabanne 1967-1968Alumiinilevyistä ja nahasta tehty jakku, Paco Rabanne 1967-1968
* Metallirenkaista tehty mekko, Paco Rabanne 1971.Metallirenkaista tehty mekko, Paco Rabanne 1971.
* Painokuvioitu mekko, Paco Rabanne 1973.Painokuvioitu mekko, Paco Rabanne 1973.
* Alumiini- ja muovirenkaista tehty asu, Paco Rabanne 1974.Alumiini- ja muovirenkaista tehty asu, Paco Rabanne 1974.
* Paco Rabannen 1 Million -kölninvesi, lanseerattu 2008Paco Rabannen *1 Million* -kölninvesi, lanseerattu 2008

Aiheesta lisää
--------------

* Fashion Rabanne Official Site

Katso myös
----------

* André Courrèges

Lähteet
-------

1. 1 2 3 4 5 6 7  HISTORY OF PACO RABANNE *True Fashionistas*.  11.4.2023. Viitattu 15.4.2024. (englanniksi)
2. 1 2 3 4 5 6  Paco Rabanne: Celebrated designer dies aged 88 *bbc.com*.  3.2.2023. Viitattu 15.4.2024. (englanniksi)
3. 1 2  Tyystjärvi, Ilona: Muoti­suunnittelija ja hajuvesi­guru Paco Rabanne on kuollut.  *Helsingin Sanomat*, 3.2.2023. Artikkelin maksullinen verkkoversio. Viitattu 3.2.2023.
4. 1 2 3  Paco Rabanne. *NordicFeel*.  Arkistoitu 4.4.2017. Viitattu 4.4.2017.
5. 1 2 3 4 5 6  Biographie Paco Rabanne pseudo. de RABANEDA-CUERVO (Francisco), Couturier *www.whoswho.fr*. Viitattu 19.4.2024.
6. 1 2 3 4 5  Paco Rabanne *Fashion Elite*.  21.9.2016. Viitattu 15.4.2024. (englanniksi)
7. 1 2 3  Sam Jones, Morwenna Ferrier: Spanish fashion designer Paco Rabanne dies aged 88 *The Guardian*.  3.2.2023. Viitattu 15.4.2024. (englanniksi)
8. 1 2 3  storypacorabanne | Paco Rabanne *web.archive.org*.  27.4.2020. Viitattu 14.4.2024.
9. 1 2 3 4  Paco Rabanne Retro Futurism Fashion *Escama Studio*.  25.3.2021. Viitattu 14.4.2024. (englanniksi)
10. 1 2  Alonso, Roman & Eisner, Lisa: Style; Man of Steel *The New York Times*.  10.3.2002. Viitattu 7.2.2023. (englanniksi)
11. 1 2 3  Pejman Faratin: Paco Rabanne’s best looks: in pictures *the Guardian*.  7.2.2023. Viitattu 15.4.2024. (englanniksi)
12. ↑  MFIT- Love and War- Paco Rabanne *web.archive.org*.  3.9.2006. Viitattu 14.4.2024.
13. ↑  Image of French Couturiers Pierre Cardin (With Golden Thimble) and Paco Rabanne *www.bridgemanimages.com*. Viitattu 15.4.2024. (englanniksi)
14. ↑  L. A. Times Archives: Fashion Elite Honors Sexy Over Practical *Los Angeles Times*.  25.1.1990. Viitattu 15.4.2024. (englanniksi)
15. ↑  Kuraray's SOFRINA-a to be Used in New FootJoy X-Dimension Golf Shoes | kuraray *www.kuraray.com*. Viitattu 15.4.2024. (japaniksi)
16. ↑  Kuraray's AMARETTA Luxury Nubuck-Type Man-Made Leather Features in Sanyo Shokai's Flagship Men's Brand Designs for Fall & Winter 2008 AMARETTA Outer Fair Commences on October 29 | kuraray *www.kuraray.com*. Viitattu 15.4.2024. (japaniksi)
17. ↑  *Paco Rabanne, Couturier of the Space Age, dies at 88.* The New York Times, 3. helmikuuta 2023.

Aiheesta muualla
----------------

* Kuvia tai muita tiedostoja aiheesta **Paco Rabanne** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Belgia
* Yhdysvallat
* Latvia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* Museum of Modern Art
* Victoria
	+ 2
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |